આખરે એક દિવસ મારા ઉપર નવજીવનના વ્યવસ્થાપક શ્રી જીવણજીનો ૨૭-૧-૪૮નો કાગળ આવ્યો, જેમાં લખ્યું હતું: ”પૂ. બાપુજીના ઉપવાસ પહેલાં હું દિલ્હી ગયો હતો. એ વખતે પૂ. બાપુજી સાથે ‘અનાસક્તિયોગ’ વિષે વાત થઈ હતી. શ્રી કિશોરલાલભાઈએ ભાષાની દ્રષ્ટિએ સુધારા કર્યા હતા તે નકલ સ્વ. મહાદેવભાઈના પુસ્તકસંગ્રહમાંથી મળી આવી હતી. તે મેં એમને જોઈ જવા મોકલી હતી. ……… એમને હવે વખત મળે એવો સંભવ ન હોવાથી એમણે એ કામ તમારા માથે નાખ્યું છે. પહેલાં જ્યારે અનુવાદ પ્રગટ થયો ત્યારે તમે ખૂબ મહેનત કરી હતી. ‘કાકાસાહેબને આ કામ સોંપો અને તેઓ કરી આપે તે છેવટનું ગણી કામ કરશો.’—(૭) – આવી સૂચના મને મળી છે. એટલે તમે તમારી અનુકૂળતા મુજબ યોગ્ય કરી મને મોકલી આપશો, જેથી એ પુસ્તક પ્રગટ થઈ શકે.”